পাবনা, ১৮ জুন : র‌্যাব সদস্যরা শনিবার পাবনার শহরের শালগাড়ীয়া মহল্লা থেকে একটি নকল মদের কারখানায়  অভিযান চালিয়ে মদ ও মদ তৈরির সরাঞ্জামাদিসহ আজমল শেখ (২৫), জনি (২৪) এবং রনি (২৬) নামের তিন যুবককে আটক করেছে।        পরে নির্বাহী ম্যাজিষ্ট্রেট শামসুজ্জামান তাদের প্রত্যেককে দেড় বছরের সশ্রম কারাদন্ডের এবং ৩০ হাজার টাকা জরিমানার আদেশ প্রদান করেন।        র‌্যাব-১২ পাবনা ক্যাম্পের ভারপ্রাপ্ত কোম্পানি কমান্ডার নাদিম আরেফিন সুমন জানান, গোপন সংবাদের ভিত্তিতে শনিবার দুপুর একটায় অভিযান চালিয়ে শহরের শালগাড়ীয়া মহল্লার একটি পরিত্যক্ত বাড়িতে ১৪ বোতল বিদেশী মদ, এক জার স্পিরিট, ১০  লিটার তৈরি মদ এবং কিছু খালি মদের বোতলসহ তিন যুবককে আটক করা হয়।        র‌্যাবের জিজ্ঞাসাবাদে আটককৃতরা জানায়, মদ তৈরির উপাদান হিসেবে তারা মিনারেল ওয়াটার, স্পিরিট, মোজো, পিরিটন ট্যাবলেট বিভিন্ন কেমিক্যাল ব্যবহার করতো।        পরে বিকেল তিনটায় আটককৃতদের নির্বাহী ম্যাজিস্ট্রেট শামসুজ্জামানের সামনে হাজির করা হলে সাক্ষ্য প্রমাণ শেষে প্রত্যেককে দেড় বছরের সশ্রম কারাদন্ড এবং ৩০ হাজার টাকা জরিমানার রায় দিয়ে কারাগারে পাঠানোর নির্দেশ দেন।        বার্তা২৪  ডটনেট/এটি